
SAMANTA OLOFSDOTTER

Kjærlighet på åpent hav

Oversatt av

Ann-Magritt Sævold


Prolog

Florines klingende latter idet hun lot seg fange i Henriettas armer. De unge ansiktene deres som speilte seg i hverandre.

Florines hender, som strammet Henriettas snøreliv så hardt som konvensjonene krevde.

Og snørte det opp igjen.

De unge leppene deres som møttes.

Det skulle bli likedan igjen.

Bare havet lå mellom dem.


Kapittel 1

Regnet pisket mot Henriettas vogn, og vinden fikk forhenget til å slå rytmisk mot veggen. Hennes trofaste tjenestekvinne Hulda snudde seg mot henne.

«Jeg tror ikke dette er noen god idé, hertuginne.»

Henrietta så på forhenget og kjente et støt av uro. Men selv spenningen som fulgte med et skikkelig uvær var bedre enn kjedsommelighet og tristesse.

«Skal vi kjøre tilbake til slottet, mener du?»

«Jeg sier bare at det blåser. Det er nesten storm.»

Hulda sendte henne et moderlig blikk. Hun var ikke av Henriettas kjøtt og blod, men hadde alltid vært der for henne. Først som barnepike, siden som guvernante, og nå som anstandsdame. Hun nærmet seg seksti nå.

«Du har bekymret deg under hele oppveksten min, men se! Jeg har klart meg!»

Hulda mumlet et eller annet.

«Hva sa du?»

«Ingenting. Bare at noen kanskje er av den oppfatning at hertuginnen ikke har klart seg spesielt bra.»

Det Hulda mente, var at Henrietta ikke var gift. Hun var blitt tjuesju år gammel og var ikke lenger noe attraktivt parti, eller ville ikke vært det om det ikke var for godset. Krusenlund lå perfekt plassert mellom to høydedrag, og grenset i sør mot vakre Öbysjön. Eiendommen besto mest av eplehager og beitemarker, skjøttet av flinke folk og styrt av henne selv. Og på en bakketopp omgitt av hager på tre sider lå slottet. Like storslått som da hun vokste opp i det, men nesten tomt for mennesker nå.

Hun visste godt hva folk hvisket om henne i selskaper og middager. «Hvor lenge har hun tenkt å vente? Hvem innbiller hun seg at hun er, når ikke engang grev Steinberg er god nok for henne?» Og så var det Hulda, som aldri hadde brydd seg med å hviske. «Det må være noe i veien med deg», pleide hun å si når emnet ble brakt på bane. Men Henrietta visste noe annet. Det var ikke henne, det var mennene.

Ikke at hun ikke likte dem. Noen, sånne som grev Steinberg, for eksempel, var både hyggelige og belevne. Hun ble gjerne deres betrodde og diskuterte ofte med dem, både politikk, litteratur og gårdsdrift. De var bare ikke interessante på den rette måten. Hvorfor skulle hun gifte seg med en som hun ikke var fortryllet og sjarmert av, måtte dele Krusenlund med ham, og på toppen av alt måtte gi slipp på selvstendigheten sin?

Kanskje det ikke var mennene det var noe i veien med heller. Kanskje problemet var at det var bare en kvinnes nærhet som kunne beruse henne. Hun tok frem det lille metallskrinet som hun hadde insistert på å ta med, selv om båtreiser krevde minst mulig bagasje. Hun åpnet det og tok opp brevet som lå øverst, og som hun hadde lest så mange ganger at det var blitt slitt og skjørt i kantene.

«Igjen?» utbrøt Hulda. «Jeg skjønner ikke hvordan et stykke papir kan være så uimotståelig. Hva står det egentlig i dette brevet?»

Henrietta smilte.

«Det står at de gleder seg til å få besøk av oss. Ti nå stille og la meg få lese i fred og ro.»

*

Den firehjulte vognen humpet seg langs grusveien, og regnet pisket mot taket og akkompagnerte henne mens hun nok en gang sugde i seg ordene fra to sirlig skrevne brev, skrevet med forskjellig håndskrift. Det ene var nesten ti år gammelt. Det andre hadde kommet for bare to uker siden.

15. november 1839

Kjære, elskede Henrietta!

 

Mitt hjerte er fylt av lengsel og savn. Mor og far har gjort seg skyldige i ubeskrivelig grusomhet ved å holde oss to skilt fra hverandre. Deres mangel på forståelse skjærer meg i hjertet. Hva er livet verdt nå? Hvem skal jeg gå til med mine hemmeligheter og mine betroelser, hvem skal varme meg? Det er gått måneder, men min sorg og mitt savn er det samme. Hadde vi bare vært litt friere, hadde vi sluppet å være tvunget av våre familiers vilje! Å, Henrietta, jeg skulle så inderlig ønske at vi kunne få bestemme over oss selv. Kan du ikke snakke med din far? Be ham om å få reise til meg i Danmark, dere har jo tatt turen før!

De sier at jeg er ung og ikke vet hva jeg vil, men du vet at jeg vet. Mitt liv uten deg er tomt og meningsløst. Jeg fyller hendene mine med håndarbeid, men savner noe annet. Ditt ansikt! Din nærhet i mørket.

Jeg ber til Gud om at han må la oss få møtes igjen. Om ikke nå, så snart. Om ikke snart, så en eller annen gang. Jeg kan ikke tenke meg livet mitt uten deg.

 

Din for alltid

Florine

14. juli 1849

Kjære Henrietta!

 

Jeg skriver til deg for å fortelle to nyheter. Den første er god, og den har sannsynligvis nådd deg allerede: For noen dager siden ble det inngått våpenhvile her i Danmark, og det er endelig grunn til å tro at den skal bli langvarig. Vi er alle veldig glade for det.

Så en ikke så god nyhet. Min tante Else, som du har truffet kort ved to anledninger, og som jeg vet var veldig glad i deg, er dessverre død. På grunn av krigen og på grunn av de forberedelser en gravferd for en person av hennes stand krever, er den blitt utsatt til andre august. Vi håper inderlig at du vil få anledning til å komme, av flere grunner. Den ene er naturligvis at jeg selv, mannen min Gyrold og datteren vår, Florine, og alle de andre i familien vår har veldig lyst til å se deg igjen. Den andre er våpenhvilen, som virker som en gave fra oven.

Vi vet at det er kort varsel, og at ansvaret for Krusenlund kanskje vil gjøre det umulig for deg å reise, men det vil bety veldig mye for oss alle om du har mulighet til å komme.

Med de mest ydmyke forhåpninger

 

Din slektning og kjære venn

Mathilde

Henrietta hadde lest de to brevene og enda noen til, som lå i skrinet, flere ganger, da lydene fra vognen forandret seg, og en skarp, ram byluft snek seg inn i vognen. De var endelig fremme! Hun kikket ut mellom gardinene og så på det travle bylivet utenfor, løpergutter som sprang i sikksakk mellom gatefeiere, og rikfolk med kniplingkantede paraplyer, lukt av oppskåret kjøtt og av blod, blandet med duften av nystekt brød og stanken av skitt og støv. Vognen deres var ikke lenger alene i den brosteinslagte gaten.

De kjørte forbi torget og svingte nedover mot vannet, og luktene blandet seg med havluft, salt, tang og en overveldende lukt av fiskeslo som sivet inn gjennom dører og vinduer. Henrietta trakk alt sammen dypt ned i lungene, men så i øyekroken at Hulda skar en grimase av vemmelse. Hun var ganske enkelt ikke vant med eventyr.

De kikket ut vinduene i vognen igjen og betraktet det imponerende synet utenfor. Det var liv og aktivitet overalt, tross regnet, eller kanskje på grunn av det. Flere menn sto og stablet trekasser oppå hverandre, og dekket over en masse varer for å skjerme dem mot regnet, og noen guttunger sprang mellom fisketorget og båtene. Noen få kvinner var også å se, og det var lett å se hvem av dem som var ute i regnværet for å handle fisk, og hvem som var ute og prøvde å tjene til livets opphold. Henrietta rettet blikket mot kaiene. Flere mindre fiskebåter lå fortøyd ved bryggene, og vinden fikk dem til å gynge på bølgene. Ved siden av dem lå skipet.

Hun snappet etter pusten. Det var større og mer majestetisk enn noe annet skip hun hadde sett på nært hold, og det lå nesten helt urørlig i vinden, som fikk de mindre båtene til å gynge og kaste på seg. Tre master hevet seg mot himmelen, men uten segl.

«De seiler vel aldri i dette været», mumlet Hulda.

Henrietta håpet nesten det samme.

En mann kom springende mot dem med en tomsekk over hodet, som eneste beskyttelse mot regnet.

«Hertuginnen?» sa han spørrende. «Vi må dessverre meddele at avgangen er utsatt til i morgen. Været …»

«Jeg forstår.»

«Vi har prøvd i det lengste, men vi må tenke på sikkerheten.»

«Selvfølgelig.»

«Så vi gir besetningen fri nå. Vi regner med å kunne seile i morgen.»

Henrietta rettet blikket mot skipet igjen. Noen storvokste, kraftige menn og noen unge gutter kom gående ned gangveien, passerte vognen og svingte hver sin vei. Hun så nysgjerrig og litt skremt på dem, disse skitne mennene fra en annen verden. Menn som halte og dro i rep, som bannet og svertet og heiste seil, og noen ganger ikke så land på mange dager i strekk. Hun klarte ikke å forestille seg det.

En av skipsguttene stoppet utenfor vognen. Han hadde et usedvanlig vakkert ansikt, og Henrietta lurte et øyeblikk på hvordan en slik gutt hadde havnet på sjøen. Så rødmet hun, for gutten så henne rett inn i øynene, myste mot henne og blunket.

Det vakre ansiktet, det modne blikket og den frekke, freidige blunkingen. Hun fikk det ikke til å stemme. Om ikke …

Hun slo fra seg tanken, dro fort for gardinene og ropte til kusken.

«Kjør oss til et vertshus!»


Kapittel 2

Petra ble stående i regnet. Hun hadde gått i land fra skipet så fort hun kunne, for å komme seg opp fra havnen og inn i byen, for å få seg noe å spise og kanskje en plass å sove. Men så hadde hun gått forbi vognen.

Hun visste ikke hva som hadde lokket henne bort til vognvinduet. Et glimt av en fornem silhuett, et par vakre, nysgjerrige øyne. Hun burde ikke sett kvinnen i regnet, men det hadde hun gjort. «Hertuginnen», hadde skipsrederen kalt henne. Øynene deres hadde møttes et kort øyeblikk, og hun hadde kjent et støt i brystet.

Nå sto hun og så etter vognen, som var i ferd med å forsvinne borte i gaten.

«Petter?» ropte en av matrosene. «Skal du være med?»

Petra rykket til. Hun kjente plutselig vannet som rant fra håret og nedover nakken, og skalv i kulden.

«Jeg kommer!»

*

Hun hadde vært på sjøen i flere år nå. I begynnelsen hadde hun vært nervøs og redd for å bli avslørt, men etter et par måneder var hun begynt å føle seg trygg i forkledningen sin. Det lyse håret og det glatte, hårløse ansiktet kunne forklares med «Petters» unge alder, og kroppen hennes var såpass bredskuldret og lite feminin i formene at den ikke vekket mistanke. De fleste skipsgutter gikk dessuten som oftest i for store og vide klær, og antrekket hennes hadde aldri vekket oppmerksomhet. Det eneste hun måtte passe på, var å bytte skip med jevne mellomrom. Før eller senere ville jo noen ellers begynne å lure på hvorfor gutten aldri ble mann.

Hun trivdes godt blant sjømennene, men på grunn av forkledningen og den stadige byttingen av skip ble hun naturligvis aldri ordentlig kjent med noen. Mennene kunne være temmelig grove i munnen til tider, og noen av dem drev den nye skipsgutten hardt, men hun kjente seg likevel friere og mer akseptert om bord enn på land. Det hun hadde lagt bak seg, hadde ikke vært noe liv.

*

Hun sprang mot matrosen som hadde ropt, og sammen med noen av de andre fra mannskapet gikk de inn på en havnekneipe og bestilte mat og øl.

«Og kvinner!» ropte en skånsk matros som het Mårten. De andre jublet bifallende.

Det var som oftest når de var i land at sjømennene hadde sjansen til å støte på kvinner. Noen av dem var forlovet med en kvinne som ventet på dem hjemme, mens andre ikke så noen vits i å holde seg til bare en. En natt på land betydde bedre mat enn om bord, og for mange sjansen til en kvinnelig erobring.

Man skulle nesten tro at Petra, som selv var kvinne, ville ha problemer med å falle inn i sjargongen, men det var bare når mennene ble altfor grove og respektløse at hun tidde. Ellers bidro hun mer enn gjerne selv med både morsomme og fantasifulle anekdoter.

«En gang, jeg tror det var på havnen i Åhus, skar jeg meg på en flaske. Blodet sprutet, så jeg måtte gå og få hjelp. På sykestuen var det en kvinne som stelte såret mitt, og hun var så vakker at alt som het smerter forsvant.»

Hun holdt opp hånden og viste den frem. Over venstre håndbak hadde hun et langt, hvitt arr. Mårten grep henne om håndleddet for å se bedre, men hun rykket fort hånden til seg. Ingen fikk se hendene hennes på altfor nært hold.

«Det der er et gammelt arr», sa en av de andre. «Hvor gammel var du da det skjedde? Ti?»

De andre lo høyt.

«Vil dere høre fortsettelsen, eller? Denne kvinnen, hun var så smal om midjen at jeg kunne ta rundt den med hendene, og hun hadde vakker munn, og brystene …»

«Viste hun deg brystene? Hei, Petter, beklager å måtte påpeke din ungdommelige uvitenhet, men den kvinnen var nok ingen sykepleier.»

«Hun ventet til det var bare henne og meg», fortsatte Petra, uberørt av latteren som runget rundt henne. «Og så satte hun seg skrevs over meg og gned seg mot skrittet mitt, og hun var naken under kjolen. Jeg åpnet forkleet hennes og knappet opp blusen og fikk ta på brystene hennes.»

Ingen lo lenger. De lyttet med åpen munn, mens Petra fortsatte den livaktige beskrivelsen av sykepleierens runde hofter, stive brystvorter og varme skjød. Petra ble både heit og våt selv av fortellingen sin og tanken på den velskapte sykepleieren hun diktet opp.

«Det der var en skikkelig bra fantasi», sa en av matrosene. «Den låner jeg gjerne når vi er på sjøen igjen.»

De løftet seidlene til en skål, og nestemann begynte å fortelle sin kvinnehistorie. Petra lyttet med et halvt øre. De måtte gjerne tro at historien hennes var ren fantasi, men den var nærmere virkeligheten enn de ante. Og på toppen av alt hadde den hisset henne opp og fylt henne med pulserende begjær. Bildet som dukket opp i hodet hennes, forbløffet henne.

Et par klare, nysgjerrig øyne bak et gardin i en firehjult vogn.

